《扈从书事》
宋代·綦崇礼

扈从官班近，艰难报效微。又同陪法驾，复共著征衣。

举目江山好，伤心井社非。何当戎马定，却作故乡归。

负郭田园美，迎霜雉兔肥。风尘嗟澒洞，梦寐怅依稀。

圣主兴皇祚，群公翊政机。时平当自劾，还采故山薇。

作者简介：（1083—1142）高密人，徙居潍州北海，字叔厚，一字处厚。徽宗政和八年进士。自幼聪颖，十岁能为邑人作墓铭。调淄县主簿，为太学正，迁博士，摄给事中。高宗南渡，授中书舍人，知漳、明州。累除翰林学士。所撰诏命数百，文简意明。以宝文阁直学士知绍兴府，适金人入侵，督缮城郭，厉甲兵，用心劳苦。后退居台州。平生廉俭寡欲，潜心辞章，洞晓音律。有《北海集》。